अब CoWIN वेब पोर्टल पर दिखेंगी कोरोना वैक्सीन की कीमतें, 1 मई से टीका लगवाने जरूर जाएं
अब आपको कोविन वेब पोर्टल पर एंटी-कोरोनावायरस वैक्सीन के प्रकार और उनकी कीमतें भी दिखेगी ताकि नागरिक पंजीकरण के समय अपनी सुविधानुसार चयन कर सकें।
नई दिल्ली: एक मई से 18 साल से अधिक उम्र के सभी लोग कोविड-19 से रोकथाम के लिए टीका लगवा सकेंगे। इसके लिए आपको कोविन (CoWIN) वेब पोर्टल पर रजिस्ट्रेशन कराना और वैक्सीनेशन के लिए समय लेना जरूरी होगा क्योंकि शुरुआत में टीकाकरण केन्द्र पर रजिस्ट्रेशन कराने की परमिशन नहीं है। इसके अलावा अब आपको कोविन पोर्टल पर एंटी-कोरोनावायरस वैक्सीन के प्रकार और उनकी कीमतें भी दिखेगी ताकि नागरिक पंजीकरण के समय अपनी सुविधानुसार चयन कर सकें।बता दें कि इसबार सरकार ने टीकाकरण अभियान में ढील देते हुए राज्यों, निजी अस्पतालों और औद्योगिक प्रतिष्ठानों को सीधे टीका निर्माताओं से खुराक खरीदने की अनुमति भी दी है। अगले महीने से शुरू हो रहे टीकाकरण अभियान के तीसरे चरण के तहत टीका निर्माता अपनी केंद्रीय औषधि प्रयोगशालाओं (सीडीएल) से हर महीने जारी खुराकों की 50 प्रतिशत आपूर्ति केंद्र सरकार को देंगे और बाकी 50 प्रतिशत आपूर्ति को वे राज्य सरकारों को तथा खुले बाजार में बेचने के लिए स्वतंत्र होंगे। आइए आपको बताते हैं 1 मई से शुरू हो रहे कोरोना वैक्सीनेशन के तीसरे फेज के तहत आप कैसे 18 साल से ज्यादा आयु के लोग कैसे करवा सकेंगे रजिस्ट्रेशन।क्या है रजिस्ट्रेशन का तरीका लोग Co-WIN पर रजिस्टर करा सकते हैं और वैक्सीनेशन के लिए कभी भी और कहीं से भी एप्वाइंटमेंट बुक कर सकते हैं। केन्द्रीय स्वास्थ्य एवं परिवार कल्याण मंत्रालय और नेशनल हेल्थ अथॉरिटी की वेबसाइट पर भी नागरिकों को रजिस्ट्रेशन और एप्वाइंटमेंट के लिए यूजर गाइड दी गई है।